Neuromantas
Neuromantas (angl. Neuromancer) – 1984 m. William Gibson romanas, laikomas pirmuoju šiuolaikinio kiberpanko kūriniu, padariusiu didžiulę įtaką žanro vystymuisi. „Neuromantas“ yra laimėjęs Hugo, Nebula ir Philip K. Dick premijas, vienas iš keturių atvejų, kai knyga laimėjo fantastikos „trigubą karūną“ – tris svarbius apdovanojimus. „Neuromantas“ buvo Gibsono debiutinis romanas, parašytas per metus laiko Terry Carr užsakymu jo leistai fantastikos kūrinių serijai „Ace Science Fiction Specials“. Veiksmas vyksta artimoje ateityje, distopiniame pasauly, valdomame tarptautinių korporacijų ir nusikaltėlių grupuočių. Knyga pasakoja apie išsikvėpusį, viskuo nusivylusį buvusį hakerį, paslaptingo darbdavio įtrauktą į neaiškią, nelegalią operaciją.